Historiese ontmoeting tussen Koreas geloofKim enMoon skud blad. Foto: Korea Summit Press Pool via AP Die leiers van Noord- en Suid-Korea het Vrydag, net maande na ’n jaar waarin dit gelyk het of hulle op die randjie van ’n oorlog was, ’n vredesverdrag onderteken. In die vredesverdrag onderneem hulle om ontslae te raak van kernwapens in die Koreaanse skiereiland. Kim Jong-oen het geskiedenis gemaak deur die eerste Noord-Koreaanse leier te word om die gedemilitariseerde gebied en die grens na Suid-Korea oor te steek om samesprekings te hou met pres. Moon Jae-in van Suid-Korea. Die twee Koreas het ook aangekondig dat hulle vanjaar saam met die VSA en China sal werk om die einde van die Koreaanse Oorlog van die 1950’s te verklaar. Die Koreas het gesê dat hulle sal druk vir gesamentlike gesprekke met die VSA en moontlik ook China om die Koreaanse Oorlog amptelik te beëindig. Die oorlog het in ’n wapenstilstand geëindig, maar tegnies is dit steeds aan die gang. Kim en Moon na die ondertekeing van die vredesverdrag. Foto: Korea Broadcasting System via AP Die Koreas het gesê hulle hoop dat die partye teen einde vanjaar ’n amptelike einde aan die oorlog sal kan verklaar. Noord-Korea dreig al dekades lank om kernontwikkeling na te streef tensy Washington sy troepe van die skiereiland en die kernsambreel wat Suid-Korea en Japan beskerm, verwyder. Kim en Moon het na afloop van die samesprekings aangekondig dat daar ooreengekom is om ’n einde te bring aan alle vyandige dade wat militêre spanning en botsings kan veroorsaak. Vanaf 1 Mei sal alle propoganda-uitsendings oor luidsprekers gestaak word. Daar is ook ooreengekom om stappe te doen om die gereelde botsings rondom die westelike maritieme grens te ontlont deur die gebied as ’n “vredesgebied” te verklaar en veilige bedrywighede van vissers van beide lande te verseker. Kim en Moon stap verby ‘n erewag in Panjonmun. Foto: Korea Summit Press Pool via AP Die Koreas het ook ingestem tot ’n permanente kommunikasiekantoor in die Noord-Koreaanse dorpie Kaesong en om tydelike reünies tussen familielede wat geskei is weens die oorlog te herstel. Die samesprekings tussen Kim en Moon is uit verskeie oorde verwelkom. Pres. Donald Trump het gesê na ’n jaar van missiel- en kernkragtoetse blyk daar goeie dinge aan die gebeur te wees. Kim sal na verwagting einde Mei of in Junie met Trump ontmoet. Shinzo Abe, eerste minister van Japan, het die samesprekings beskryf as ’n tree vorentoe om die Noord-Koreaanse bedreiging op te los.